**RELACION**

**PËR**

**PROJEKTLIGJIN**

**“PËR NJË SHTESË NË LIGJIN NR. 173/2014 “PËR DISIPLINËN NË FORCAT E ARMATOSURA TË REPUBLIKËS SË SHQIPËRISË”, I NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektligji është dhënia e të drejtës për të patur ndihmës në proces gjyqësor për t’u dëgjuar dhe për të parashtruar prova e fakte, i cili e ndihmon atë në çështje specifike, të nevojshme për procedimin disiplinor.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike.

Projektvendimi është parashikuar në Programin e Përgjithshëm Analitik të Projektakteve që do të paraqiten për shqyrtim në Këshillin e Ministrave, brenda katërmujorit të dytë të vitit 2022, për Ministrinë e Mbrojtjes, në zbatim të vendimit nr. 850, datë 29.12.2021, të Këshillit të Ministrave.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ky ndryshim në projektligj është i nevojshëm pasi i garanton palës të paraqitet në seancë dëgjimore e shoqëruar nga një ndihmës, i cili e ndihmon atë në çështje specifike, të nevojshme për procedimin disiplinor.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është në përputhje të plotë me rendin juridik të brendshëm dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE***

Projektligji nuk synon përafrim me *acquis communautaire* të Bashkimit Evropian.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji pëson ndryshime në një pikë, konkretisht:

Pika 1 e projektligjit parashikon ndryshimin në pikën 3 të nenit 17, të ligjit nr. 173/2014 “Për disiplinën në Forcat e Armatosura të Republikës së Shqipërisë”, i ndryshuar bëhet:

Të drejtën për t’u dëgjuar dhe për të parashtruar prova e fakte ushtaraku e ushtron personalisht ose i shoqëruar nga një ndihmës, i cili e ndihmon atë në çështje specifike, të nevojshme për procedimin disiplinor.

1. **INSTITUCIONET DHE ORGANET QË NGARKOHEN PËR ZBATIMIN E**

 **AKTIT**

Me zbatimin e këtij projektligji do të ngarkohet Ministria e Mbrojtjes, Shtabi i Përgjithshëm i Forcave të Armatosura.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Ministria e Mbrojtjes në bashkëpunim me Shtabin e Përgjithshëm të Forcave të Armatosura.

Ky projektligj është dërguar për mendim pranë Ministrisë së Drejtësisë.

Ministria e Drejtësisë nëpërmjet shkresës zyrtare, protokolluar pranë Ministrisë së Mbrojtjes me nr.3407/3 datë 5.08.2022, ka shprehur komente dhe sugjerime mbi ligjshmërinë e formës dhe përmbajtjes, të cilat u morën parasysh dhe u reflektuan në projektligj.

1. **RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektligj nuk ka efekte financiare shtesë për buxhetin e Ministrisë së Mbrojtjes.

**PROPOZUESI**

**MINISTRI I MBROJTJES**

**Niko Peleshi**

Konceptoi: A. Reçi

Pranoi: A. Çollaku

Konfirmoi: G. Prodani

1K/datë: 21.09.2022